ET Euroopa Liidu Teataja C 172/2

Algatamisteadaanne

seoses Venemaalt ja Ukrainast pärit ammooniumnitraadi impordi suhtes kohaldatavate dumpinguvastaste meetmete osalise vahepealse läbivaatamisega

(2004/C 172/02)

Komisjon on saanud osalise vahepealse läbivaatamise taotluse vastavalt nõukogu määruse (EÜ) nr 384/96 (1) (edaspidi “algmäärus”) artikli 11 lõikele 3.

1. Läbivaatamistaotlus

Taotluse esitas Euroopa Väetisetootjate Ühendus (European Fertilizer Manufacturers Association) (edaspidi “taotleja”).

2. Toode

Vaatlusalune toode on Venemaalt ja Ukrainast pärit üle 28 massiprotsendilise lämmastikusisaldusega ammooniumnitraat, mis ei ole vesilahus, ning ammooniumnitraat, mis on segatud kaltsiumkarbonaadi või muude anorgaaniliste ainetega, mis ei ole väetised, (edaspidi “asjaomane toode”), mis tavapäraselt kuulub CN-koodide 3102 30 90 ja 3102 40 90 alla. CN-koodid on esitatud üksnes teavitamise eesmärgil.

3. Olemasolevad meetmed

Praegu kohaldatavad meetmed on lõplik dumpinguvastane tollimaks, mis kehtestati nõukogu määrusega (EÜ) nr 132/2001 (2) muuhulgas Ukrainast pärit ammooniumnitraadi impordi suhtes ja nõukogu määrusega (EÜ) nr 658/2002 (3) Venemaalt pärit ammooniumnitraadi impordi suhtes.

4. Läbivaatamise põhjused

Taotleja on teatanud, et praegu kehtiva meetme rakendusala ei ole enam piisav, et avaldada vastutoimet kahju tekitavale dumpingule.

Taotleja väidab, et turule on ilmunud uued tooteliigid, mis tuleks lisada meetmete rakendusalasse põhjusel, et neil on samasugused füüsikalised ja keemilised põhiomadused ning sama lõppkasutus kui meetmetega hõlmatud tootel. Nii asjaomast toodet kui uusi tooteliike tuleks seepärast käsitleda ühe tootena.

5. Dumpingu kindlaksmääramise menetlus

Pärast nõuandekomiteega konsulteerimist leiab komisjon, et meetmete osalise vahepealse läbivaatamise algatamiseks on piisavalt tõendusmaterjali, ning algatab kooskõlas algmääruse artikli 11 lõikega 3 asjaomase toote määratluse rakendusalaga piirduva läbivaatamise.

Uurimise käigus hinnatakse, kas olemasoleva meetme rakendusala on vaja muuta.

a) Küsimustikud

Uurimise seisukohast vajalike andmete saamiseks saadab komisjon küsimustikud taotlejale, importijatele, kasutajatele, Venemaa ja Ukraina eksportivatele tootjatele, eksportijatele ning Venemaa ja Ukraina ametiasutustele. Komisjon peaks saama sellise teabe ja tõendusmaterjalid käesoleva teadaande lõike 6 punktis a sätestatud tähtaja jooksul.

b) Teabe kogumine ja poolte ärakuulamine

Kõigil huvitatud isikutel palutakse teha teatavaks oma seisukohad, esitada muud teavet kui küsimustiku vastustes ja esitada tõendusmaterjal. Komisjon peab saama sellise teabe ja tõendusmaterjalid käesoleva teadaande lõike 6 punktis a sätestatud tähtaja jooksul.

Peale selle võib komisjon huvitatud isikud ära kuulata, kui nad esitavad taotluse, mis näitab, et neil on selleks konkreetsed põhjused. Taotlus tuleb esitada käesoleva teadaande lõike 6 punktis b sätestatud tähtaja jooksul.

6. Tähtajad

a) Isikutele, kes teatavad endast, esitavad küsimustikule vastuseid ja mistahes muud teavet

Kõik huvitatud isikud, kes soovivad, et nende märkusi uurimise käigus arvesse võetaks, peavad endast komisjonile teatama ning esitama oma seisukohad ja küsimustiku vastused või mistahes muu teabe 40 päeva jooksul pärast käesoleva teadaande avaldamist Euroopa Liidu Teatajas, kui ei ole sätestatud teisiti. Tähelepanu juhitakse asjaolule, et algmääruses sätestatud enamiku menetlusõiguste kasutamine sõltub sellest, kas isik on endast teatanud eespool nimetatud ajavahemiku jooksul.

b) Ärakuulamised

Peale selle võivad kõik huvitatud isikud sama 40päevase tähtaja jooksul taotleda komisjonilt ärakuulamist.

7. Kirjalikud esildised, küsimustiku vastused ja kirjavahetus

Kõik huvitatud isikute esitatud esildised ja taotlused peavad olema kirjalikud (mitte elektroonilisel kujul, kui ei ole sätestatud teisiti, ning peavad sisaldama huvitatud isiku nime, aadressi, e-posti aadressi, telefoni ja faksi ja/või teleksit). Kõik kirjalikud esildised, sealhulgas käesolevas teadaandes nõutud teave, küsimustiku vastused ja kirjavahetus, mida huvitatud isikud käsitlevad konfidentsiaalsena, peavad olema märgistatud sõnaga “Piiratud” (4) ning vastavalt algmääruse artikli 19 lõikele 2 peab nendega olema kaasas mittekonfidentsiaalne versioon, millel on märge “Kontrollimiseks huvitatud isikutele”.

Komisjoni postiaadress:

Euroopa Komisjon Kaubanduse peadirektoraat B direktoraat Büroo: J-79 5/16 B-1049 Brüssel Faks (32-2) 295 65 05 Teleks COMEU B 21877

8. Koostöösoovimatus

Kui mõni huvitatud isik ei võimalda juurdepääsu vajalikule teabele või ei esita vajalikku teavet ettenähtud tähtaja jooksul või märkimisväärselt takistab uurimist, võib vastavalt algmääruse artiklile 18 nii negatiivsed kui positiivsed järeldused teha kättesaadavate faktide põhjal.

Kui selgub, et huvitatud isik on esitanud ebaõiget või eksitavat teavet, jäetakse selline teave arvesse võtmata ning võidakse vastavalt algmääruse artiklile 18 toetuda kättesaadavatele faktidele. Kui huvitatud isik ei tee koostööd või teeb seda üksnes osaliselt ning kui kasutatakse parimaid kättesaadavaid fakte, võib tulemus olla isikule ebasoodsam, kui see oleks olnud tema koostöö korral.

(1) EÜT L 56, 6.3.1996, lk 1. Määrust on viimati muudetud määrusega (EÜ) nr 461/2004 (ELT L 77, 13.3.2004, lk 12).

(2) EÜT L 23, 25.1.2001, lk 1.

(3) EÜT L 102, 18.4.2002, lk 1.

(4) See tähendab, et dokument on üksnes sisekasutuseks. Seda kaitstakse vastavalt Euroopa Parlamendi ja nõukogu määruse (EÜ) nr 1049/2001 (EÜT L 145, 31.5.2001, lk 43) artiklile 4. See on konfidentsiaalne dokument vastavalt nõukogu määruse (EÜ) nr 384/96 (EÜT L 56, 6.3.1996, lk 1) artiklile 19 ja GATT 1994 VI artikli rakendamist käsitleva WTO lepingu (dumpinguvastane leping) artiklile 6.